Kiatatu, 17 kia Yanuali
Ke bavovele nding’a Yuda ko.
Avo ke tubakulanga ko malongi ma Nkand’a Nzambi melongwanga mu ndinga ya kinzenza, dilenda sia e ngwizani eto yo Yave mu vonza. Vava Nekemiya kavutuka kuna Yerusaleme, wamona vo wana ayingi ke balendanga vova nding’a Kiyibere ko. Wau vo wana awaya ke babakulanga Diambu dia Nzambi ko, e ngwizani au yo Yave yakuluka. (Nek. 8:2, 8) Mase mankaka besadilanga mu nkutakani ya ndinga ya kinzenza, bemonanga vo e ngwizani ya wan’au yo Yave yakuluka. Avo tutangidi diambu mu ndinga ya kinzenza, e mpila tumona yaswaswana kikilu ikala ye una tumona avo tutangidi dio mu nding’eto. Vana ntandu, wau vo diampasi dikalanga mu mokena mu ndinga yankaka, tulenda yoya yo fwasa e ngwizani eto yo Yave. Muna kuma kiaki, ekolo tusadilanga mu nkutakani ya ndinga ya kinzenza, tufwete mpe lunga-lunganga e ngwizani eto yo Yave.
Kiayá, 18 kia Yanuali
O lukwikilu i . . . ziku kia mana malembele moneka.
Ke wantu awonso ko bena yo lukwikilu. (2 Tes. 3:2) Kansi, Yave ovananga lukwikilu kwa awonso bekunsambilanga. (Roma 12:3; Ngal. 5:22) Tufwete vutulanga kikilu matondo kwa Yave wau kekutuvananga lukwikilu. Yave wavana Mwan’andi anzolwa kimana konso ndiona okwikila muna Yesu kalolokwa masumu. Ediadi diziulanga e nzila kimana wantu bakituka akundi a Yave yo vua moyo a mvu ya mvu. (Yoa. 6:44, 65; Roma 6:23) Kieleka, Yave wambote kikilu kwa yeto! Kana una vo tu asumuki yo fwanukina lufwa, Yave wazaya wo vo tulenda vanga oma mambote. (Nku. 103:10) Watusadisa twawá e nsangu zambote mu kuma kia Yesu ye kimenga kiandi. Twavua e vuvu kia moyo a mvu ya mvu vava twakwikila muna Yesu yo kunlanda.
Kiatanu, 19 kia Yanuali
[Paulu] wavova mambu mayingi ma lukasakeso kwa awana bena mo.
Paulu nkumbu miayingi kavovanga mambu mambote mu kuma kia mpangi zandi. Mvu miayingi kakangala kumosi ye akaka muna yau yo toma kubazaya. Kansi, vana fulu kia soneka diambu mu kuma kia vilwa wau, wabasanisinanga. Kasikil’owu, Paulu wayikila Timoteo vo ‘mwan’andi anzolwa ye nkwa kwikizi muna Mfumu’ ye wakala ye ziku vo Timoteo olungisa e nsatu za mpangi zandi. (1 Kor. 4:17; Fili. 2:19, 20) Paulu wavovesa Akristu kuna Korinto vo Tito “nkw’ame, kumosi tusalanga muna wete dieno.” (2 Kor. 8: 23) Ekwe lukasakesa katambula Timoteo yo Tito vava bazaya dina Paulu kayindulanga mu kuma kiau! Paulu yo Banaba wa nkundi andi, basia zingu kiau mu vonza mu kuma kia kasakesa mpangi zau. Kasikil’owu, yau nzole bazaya wo vo wantu ayingi muna mbanza Luseta bavavanga kubavonda. Kana una vo i wau, bavutuka kuna mbanza yayina mu kwenda kasakesa alongoki ampa yo kubasadisa basikila ye kwikizi muna Yave. (Mav. 14:19-22) Kuna Efeso, Paulu mu vonza kakala kadi buka kia yimpumbulu kiavavanga kumvanga e mbi. Kana una vo i wau, lumbu yayingi kakala mu mbanza yayi mu kasakesa mpangi zandi.
kmb_Latn kon_Latn kon_Latn kmb_Latn kmb_Latn kon_Latn kmb_Latn cjk_Latn kon_Latn